Það er bráðsnjöll leið til að miðla boðskap ef hægt er að nota samtalið sem farveginn . Auðvitað er samtalið best þegar það fer fram augliti til auglitis . Allir þekkja uppistandara sem tala við hundruð áheyrenda , jafnvel þúsundir . Ná sambandi við þá . Tala við hópinn . Koma einhverju til skila sem vekur hlátur eða umhugsun . Allir skynja samtalið og taka þátt í því hið innra með sér . Rob Bell er einn af þeim sem kann þessa aðferð þegar kemur að því að miðla kristnum boðskap og gildum . Einn af þeim bandarísku evangelísku kennimönnum sem náð hefur eyrum milljóna manna . Hann kom til Íslands fyrir fáeinum árum á vegum áhugahóps um guðfræði og síðar kom út bók á íslensku eftir hann í þýðingu dr. Grétars Halldórs Gunnarssonar , prests í Grafarvogi , og hún heitir : Það sem við tölum um þegar við tölum um Guð . Nú er komin önnur bók út eftir hann á íslensku í þýðingu sr. Þorvalds Víðissonar . Það er Skálholtsútgáfan – útgáfufélag þjóðkirkjunnar sem gefur út eins og hina fyrri . Hvað er Biblían ? er heiti þeirrar bókar , með löngum undirtitli eins og er eitt einkenni höfundar : Hvernig ævaforn ljóð , bréf og sögur geta gerbreytt því hvernig þú hugsar og hvernig þér líður . Texti bókarinnar sem samtal við lesandann rennur mjög vel og nær tökum á lesanda . Það er vel . Þýðandi á hrós skilið fyrir að ná að fleyta textanum áfram yfir á góða og skýra íslensku sem hæfir innihaldi og samtalinu . Málfarið er liðugt og ljóst , afdráttarlaust þar sem það á við og strákslegt þar sem það hæfir . Slík þýðing er dýnamísk og fyrir vikið nær hún sterkara taki á lesandanum en ella . Það er aðalsmerki góðrar og vel heppnaðar þýðingar . Í bókinni ræðst Bell ekki á garðinn þar sem hann er lægstur . Hann ætlar sér að koma á framfæri boðskap allrar Biblíunnar í bók sem er 346 blaðsíður – og vera ófeiminn við að taka fyrir einstök rit hennar og þegar svo ber við stórkarlalegar yfirlýsingar gegn henni og boðskapnum . Og hann notar samtalsformið sem er honum svo tamt og hefur skilað árangri . Honum tekst mæta vel þessi fyrirætlun sín innan samtalsformsins sem er vissulega með þeim hætti að hann , höfundur , hefur orðið og stjórnar umræðunni á því plani , spyr ótal spurninga og velur efnisþræði , en hann setur sig líka í spor viðmælenda og áheyrenda , og lesandinn með virka hugsun tekur þátt í þessu ytra samtali innra með sér . Það er aðferðin . Höfundur talar við lesandann með mjög svo frjálslegum hætti og áreynslulausum . Hann rökræðir við lesandann um merkingu texta og skilning . Áður en lesandinn veit af er hann farinn að taka þátt í þessu samtali sem gengur mjög svo liðuglega fyrir sig . Þess vegna er þessi stíll eða aðferð höfundar hrífandi – skemmtileg og upplífgandi . Höfundi er líka ljóst – og lesanda – að engar endanlegar lausnir á skilningi texta eða guðfræði verða snöggsoðnar . Ígrundun texta er mikilvæg og eitt af markmiðum samtalsins hjá höfundi er að lesandi setjist sjálfur niður í góðu tómi og fletti upp í Biblíunni . Ígrundi textann , láti hann tala við sig og hefji samtal við hann . Þetta er hið góða og gilda samstarf lesanda og höfundar sem ætíð hefur verið til . Höfundur tekur margt fyrir og sumt hefur vakið upp efasemdir og orðið tilefni til hártogana og kífs . Eins og spurningin um óskeikulleika Biblíunnar , hvort hún sé innblásin , hvert vers og stafur . Og öll ættfræðin ? Hvað á að gera við hana ? Mótsagnir sem lesendur hnjóta um hér og þar í Biblíunni – og svo er það syndin , já svo lævís og lipur , hvað með hana ? Öllu þessu svarar höfundur á sinn leikandi létta hátt en þó með sterkri rökvísi og möguleika lesandans til að halda samtalinu áfram með því að lesa fleira og leita upplýsinga . Bók Rob Bells , Hvað er Biblían ? – er kærkomin fyrir áhugasamir lesendur sem vilja stökkva inn í fjöruga orðræðu um þá bók sem valdið hefur straumhvörfum í lífi milljóna manna á öllum tímum . Hún er líka gráupplögð fyrir söfnuði sem lestrarbók , samlestrarbók – eða samtalsbók ; söfnuði sem vilja bæta við öflugt safnaðarstarf sitt eða hressa við starf sem er kannski farið að dofna . Hér er öllum boðið að borðinu til að lesa , tala saman , fræðast og fræða . Nú kunna margir að spyrja nánar út í Rob Bell . Hver er þessi maður ? Auðvitað svarar Wikipedia því eins og flestu öðru : Rob Bell er fæddur 1970 , Bandaríkjamaður . Ágætlega menntaður í guðfræði – mjög svo frjálslyndur evangelisti . Hann var í rokkhljómsveit um tíma sem fékkst við kristilega tónlist . Stofnaði söfnuð sem hann var í forsvari fyrir til ársins 2012 . Það var gríðarlega fjölmennur söfnuður upp á ameríska vísu . Hann hefur samið fjölda bóka , verið með sjónvarpsþætti og útvarpsþætti . Talinn af Times vera einn af 100 áhrifamestu mönnum heimsins .